Yes-program sê nou ook 'ja' vir wittes | Netwerk24
Yes-program sê nou ook 'ja' vir wittes
Deur Elvira Wood 11 Maart 2019 17:33
Pres. Cyril Ramaphosa stel die Youth Employment Service (Yes) bekend in Fourways, Johannesburg.
Die Yes-program vir jeugindiensneming is nou – ongeag ras – vir alle jong Suid-Afrikaners oop.
Dit beteken wit jong mense, wat voorheen van dié platform uitgesluit was, kan nou ook van die dienste gebruik maak.
Solidariteit Jeug sê Maandag in 'n verklaring hy het 'n brief van die program se regspan in hierdie verband ontvang. Solidariteit Jeug het hom in Oktober 2018 op die howe beroep nadat dié projek – wat deur pres. Cyril Ramaphosa bekend gestel is – nie wittes toegelaat het om op die platform te registreer nie.
Lees ook: Solidariteit begin regstappe teen Yes-projek
Volgens Paul Maritz, koördineerder van Solidariteit Jeug, is dit 'n groot oorwinning vir die wit Suid-Afrikaanse jeug. "Ons is verheug oor Yes4Youth se besluit om sy program se deure vir alle jong Suid-Afrikaners te open. Ons sien dit as 'n toegewing dat rassebeheptheid nie 'n plek in Suid-Afrika het nie, en dat armoede en swaarkry nie net tot sekere groepe beperk is nie. Ons vier vandag gelyke kanse vir alle jong Suid-Afrikaners," sê hy.
Volgens Maritz moes jong mense wat van die platform gebruik wou maak "ja" of "nee" klik by die vraag: "I am Black, Coloured, or Indian".